ดอลล์ปรับตัวขึ้นจากสุนทรพจน์ “เยลเลน”
สกุลเงินดอลลาร์สหรัฐปรับตัวเพิ่มขึ้นเมื่อวันศุกร์ที่ผ่านมา (22 พ.ค.) เมื่อเทียบกับเงินสกุลหลักโดยส่วนใหญ่ หลังจากนางเจเน็ต เยลเลน ประธานธนาคารกลางสหรัฐ (FED) ระบุว่า เธอคาดว่าเฟดจะปรับขึ้นอัตราดอกเบี้ยในปีนี้หากเศรษฐกิจยังคงมีแนวโน้มตามที่เธอคาดไว้
25 พ.ค. 2558

สำนักข่าวอินโฟเควสท์รายงานว่า ค่าเงินยูโรปรับตัวลดลงเมื่อเทียบกับดอลลาร์สหรัฐ ที่ระดับ 1.1012 ดอลลาร์สหรัฐ จากระดับ 1.1133 ดอลลาร์ ขณะที่เงินปอนด์ลดลงแตะ 1.5481 ดอลลาร์สหรัฐ จากระดับ 1.5672 ดอลลาร์สหรัฐ
ค่าเงินดอลลาร์สหรัฐปรับตัวเพิ่มขึ้นเมื่อเทียบกับเงินเยนที่ระดับ 121.53 เยน จากระดับ 120.97 เยน และเพิ่มขึ้นเมื่อเทียบกับฟรังค์สวิสที่ระดับ 0.9433 ฟรังค์ จากระดับ 0.9353 ฟรังค์ ขณะที่ค่าเงินดอลลาร์ออสเตรเลียปรับตัวลดลงเมื่อเทียบกับดอลลาร์สหรัฐที่ระดับ 0.7819 ดอลลาร์สหรัฐ จากระดับ 0.7894 ดอลลาร์สหรัฐ และค่าเงินดอลลาร์แคนาดาลดลงแตะระดับ 1.2204 ดอลลาร์สหรัฐ จากระดับ 1.2301 ดอลลาร์สหรัฐ
ในระหว่างการกล่าวสุนทรพจน์ที่โรดไอแลนด์ นางเยลเลนระบุว่า การชะลอตัวลงของอัตราการขยายตัวทางเศรษฐกิจในไตรมาสแรกมาจากปัจจัยชั่วคราว ซึ่งรวมถึงสภาพอากาศ เธอเชื่อว่าเศรษฐกิจจะขยายตัวอย่างแข็งแกร่งมากขึ้น
“ด้วยเหตุผลดังกล่าว หากเศรษฐกิจขยายตัวดีขึ้นอย่างที่ดิฉันได้คาดไว้ ฉันคิดว่าจะมีบางจุดที่เหมาะสมภายในปีนี้ในการดำเนินการขั้นแรกเพื่อปรับขึ้นเป้าหมายอัตราดอกเบี้ยระยะสั้น” เธอกล่าว โดยเน้นว่า การปรับนโยบายการเงินไปสู่ระดับปกติจะดำเนินการอย่างค่อยเป็นค่อยไป สำนักข่าวซินหัวรายงาน